કેટલીક વાર કશું બનવા જઈ રહ્યું હોય અને બનતા-બનતા રહી જાય. બે પ્રેમીઓ વચ્ચે પ્રારંભિક તબક્કે સંકોચ નામનો વિલન સદૈવ હાજર હોય છે. શરમ અને સંકોચ બન્ને સાથે મળીને લોઢી પર ભાખરી શેકતાં હોય એમ મનસૂબાને ઊથલાવે. મનમાં ઓરતા ઝંકૃત થતા હોય, પણ જીભ પર આવું-આવું કરતા શબ્દો મીંદડીની જેમ નિમાણા થઈ જાય. માંડ-માંડ મળતી તકમાં આવું સંકોચ-પ્રદર્શન થાય ત્યારે બાપુભાઈ ગઢવીની પંક્તિ જેવો નિ:શ્વાસ સરી પડે.